C 60/7

Bendrojo dokumento, iš dalies pakeisto patvirtinus nereikšmingą pakeitimą pagal Reglamento (ES) Nr. 1151/2012 53 straipsnio 2 dalies antrą pastraipą, paskelbimas

(2020/C 60/06)

Europos Komisija patvirtino šį nereikšmingą pakeitimą pagal Komisijos deleguotojo reglamento (ES) Nr. 664/2014 6 straipsnio 2 dalies trečią pastraipą (1).

Su šio nereikšmingo pakeitimo patvirtinimo paraiška galima susipažinti Komisijos duomenų bazėje eAmbrosia.

BENDRASIS DOKUMENTAS

„EDAM HOLLAND“

ES Nr. PGI-NL-00329-AM02 – 2018 m. rugsėjo 25 d.

SKVN ( ) SGN (X)

1. Pavadinimas (-ai)

„Edam Holland“

2. Valstybė narė arba trečioji šalis

Nyderlandai

3. Žemės ūkio produkto arba maisto produkto aprašymas

3.1. Produkto rūšis

1.3. klasė. Sūriai

3.2. Produkto, kurio pavadinimas nurodytas 1 punkte, aprašymas

„Edam Holland“ yra natūraliai brandintas vidutinio kietumo sūris. Jis gaminamas Nyderlanduose iš karvių pieno, gauto Nyderlandų pieno ūkiuose, ir brandinamas iki vartoti tinkamos būklės brandinimo kamerose Nyderlanduose.

Sudėtis

„Edam Holland“ gaminamas iš vienos arba keleto šių žaliavų:

karvės pieno arba karvės pieno produktų, kuriuose neviršijamas išrūgų baltymų ir karvės pieno kazeino santykis. Karvės pienas yra išskirtinai iš Nyderlandų pieno ūkių.

Būdingos savybės

Sūris būna rutulio, suploto iš viršaus ir apačios, formos, taip pat jis gali būti kepalo ar keturkampio formos. Specifikacijos pateiktos lentelėje.

Rūšis Svoris Riebalų kiekis sausojoje medžiagoje Drėgmės kiekis (didžiausias galimas) Druskos kiekis sausojoje medžiagoje (didžiausias galimas) „Edam Holland“ (baby) ne daugiau kaip 1,5 kg 40,0 – 44,0 % 46,5 % 5,4 % „Edam Holland“ (rutulio formos) 1,5–2,5 kg 40,0 – 44,0 % 45,5 % 5,0 % „Edam Holland“ (Bros) 1,5–2,5 kg 40,0 – 44,0 % 47,5 % 5,3 % „Edam Holland“ (Stip) 1,5–2,5 kg 40,0 – 44,0 % 45,5 % 6,0 % „Edam Holland“ (keturkampio formos) ne daugiau kaip 20 kg 40,0 – 44,0 % 46,0 % 4,6 % „Edam Holland“ (didelio kepalo formos) 4–5 kg 40,0 – 44,0 % 46,0 % 4,6 % „Edam Holland“ (mažo kepalo formos) 2–3 kg 40,0 – 44,0 % 47,0 % 4,8 %

Drėgmės kiekis nurodytas toks, koks būna po 12 dienų nuo pirmos sūrio pagaminimo dienos, išskyrus sūrį „Edam Holland“ (baby) – nurodytas jo drėgmės kiekis po 5 dienų nuo pirmos pagaminimo dienos.

Kitos būdingos savybės

Skonis. Nuo švelnaus iki pikantiško, priklausomai nuo brandinimo ir rūšies.

Pjūvis. Spalva turi būti tolygi, matyti kelios nedidelės apvalios skylutės. Sūryje „Edam Holland“ (Bros)“ yra daugiau mažų skylučių. Sūryje „Edam Holland“ (Stip)“ yra šiek tiek mažų apvalių skylučių arba labai daug mažų skylučių. Sūrio spalva įvairi: nuo dramblio kaulo iki geltonos.

Žievė kieta, glotni, sausa, švari, be pelėsio. Ji susidaro sūrio brandinimo etape, kai sūris džiovinamas.

Tekstūra. Mažai brandintas „Edam Holland“ turi būti gana tvirtas ir lengvai pjaustomas. Labiau subrandintas sūris yra tvirtesnis ir kietesnis. „Edam Holland“ (Bros) turi būti pakankamai tvirtas ir kietas.

Brandinimo laikotarpis – mažiausiai 28 dienos (mažiausiai 21 diena sūriui „Edam Holland“ (baby)) po pirmos pagaminimo dienos.

„Edam Holland“ yra brandinamas natūraliai. „Edam Holland“ brandinti įvyniojus neleidžiama.

Brandinimo temperatūra – ne žemesnė kaip 12 °C.

Amžius. Sūrius galima laikyti nuo mažiausiai 28 dienų (21 dienos „Edam Holland“ (baby) iki ilgiau nei vienų metų po pirmos pagaminimo dienos.

Specialieji kokybės kriterijai

Pienas, grietinėlė arba pusiau nugriebtas pienas sūrių gamintojui atvežami ir saugomi visiškai termiškai neapdoroti ir nepasterizuoti.

Grietinėlė ir nugriebtas arba pusiau nugriebtas pienas, prieš gaminant iš jų „Edam Holland“ sūrį, turėtų būti nedelsiant pasterizuojami, kad atitiktų šiuos kriterijus:

— fosfatazės tyrimas turi būti neigiamas, jeigu peroksidazės tyrimas nėra neigiamas;

— grietinėlės rūgštumas, matuojamas produkte be riebalų, ne didesnis kaip 20 mmol NaOH viename litre, išskyrus atvejus, kai laktato kiekis yra 200 mg arba mažesnis 100 g medžiagos be riebalų;

— ištyrus 0,1 ml, nerasta koliforminių mikroorganizmų.

Prieš pradedant gaminti sūrį „Edam Holland“ visos žaliavos turi būti pasterizuojamos taip, kad baltymų kiekis nedenatūruotose išrūgose nesiskirtų arba tik labai mažai skirtųsi nuo nepasterizuoto panašios rūšies ir kokybės produkto.

Gaminant „Edam Holland“ galima dėti tik genetiškai nemodifikuotų pieno rūgšties kultūrų ir aromatizuojančių mikroorganizmų. Šias kultūras sudaro atitinkamos mezofilinės pradinės kultūros, naudojamos gaminant „Edam Holland“: L tipo pradinė kultūra (Lactococcus lactis ssp. lactis ir (arba) Lactococcus lactis ssp. cremoris, ir (arba) Leuconostoc spp.) ir (arba) LD tipo pradinė kultūra (Lactococcus lactis ssp. lactis ir (arba) Lactococcus lactis ssp. cremoris, Leuconostoc spp. ir (arba) Lactococcus lactis ssp. lactis biovar. diacetylactis), gali būti kartu su išvestinėmis kultūromis, sudarytomis iš Lactobacillus spp. ir (arba) Streptococcus thermophilus kamienų. Šios išvestinės kultūros laikomos termofilinėmis kultūromis. Turimos pradinės kultūros yra labai svarbios tam, kad sūris subręstų ir įgytų jam būdingą skonį ir aromatą.

Šliužo fermentas. „Edam Holland“ gaminamas naudojant šliužo fermentą, dėl kurio sūris įgyja pageidaujamą skonį. Šis šliužo fermentas gali būti išgaunamas iš veršelio skrandžio skilvelio arba jaučio peptidų ir (arba) mikrobiologinės kilmės šliužo fermento.

Draudžiama šliužo fermentui naudoti (mikro)organizmus, gautus taikant rekombinantinę DNR technologiją; todėl genetinės modifikacijos būdu gaunamą šliužo fermentą naudoti draudžiama.

Nitritų jonų negali būti daugiau kaip 2 mg viename sūrio „Edam Holland“ kilograme.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Gamybos būdas

Sūris „Edam Holland“ gaminamas iš pieno, gauto Nyderlandų pieno ūkiuose. Pienas ūkyje atvėsinamas iki ne aukštesnės kaip 6 °C temperatūros ir ūkyje laikomas vėsinimo talpose. Į gamyklą jis išvežamas per 96 valandas. Atvežtas į sūrių gamyklą pienas arba iškart perdirbamas, arba termiškai apdorojamas (tai ne pasterizavimas, o apdorojimas neaukštoje temperatūroje) ir trumpam supilamas į šaldomą talpyklą, vėliau iš jo gaunamas brandintas pienas.

Taikomi tipiniai pieno riebumo reikalavimai: piene riebalų ir proteinų santykis turi būti toks, kad pagaminto sūrio sausosios medžiagos riebumas būtų 40–44 %. Brandintas pienas 15 sekundžių pasterizuojamas ne žemesnėje kaip 72 °C temperatūroje. Jis surūgsta esant maždaug 30 °C temperatūrai. Pieno baltymų separavimas ir koaguliavimas, kuris vyksta šiame procese, būdingas sūriui „Edam Holland“.

Koaguliuojant gauta varškė atskiriama nuo išrūgų, apdorojama ir išplaunama, užtikrinant norimą drėgmės ir pH lygį.

Varškė suspaudžiama į tinkamas norimo svorio formas kubiluose. Tada suformuotas sūris dedamas į sūrymo vonią.

„Edam Holland“ visada brandinamas natūraliai, t. y. jis paliekamas bręsti atvirame ore, reguliariai apverčiamas ir tikrinamas. Sūriui bręstant formuojasi sausa jo žievė. Laikas ir temperatūra yra labai svarbūs užtikrinant, kad fermentacijos ir brandinimo procesai vyktų tiek, kad sūris įgytų sūriui „Edam Holland“ būdingų fizinių ir organoleptinių savybių. Priklausomai nuo to, kokio aromato pageidaujama, sūris „Edam Holland“ gali būti brandinamas ilgiau nei metus.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

„Edam Holland“ gali būti pjaustomas ir pakuojamas Nyderlanduose arba kitoje šalyje, jeigu pakuojant naudojama visapusiškos administracinės priežiūros sistema, užtikrinanti, kad pjaustytą sūrį „Edam Holland“ bus galima atpažinti pagal ženkle nurodytą unikalų skaičių ir raidžių derinį, kad pirkėjas būtų tikras dėl sūrio kilmės.

3.6. Specialios produkto registruotu pavadinimu ženklinimo taisyklės

„Edam Holland“ yra Europos Sąjungos saugoma geografinė nuoroda (SGN).

Ši nuoroda turi būti aiškiai matomoje vietoje kiekvieno nepjaustyto sūrio etiketėje, kuri klijuojama ant plokščiosios sūrio pusės ir (arba) ant juostos, kuri dedama aplink sūrio gabalą. Tai neprivaloma, jeigu parduodamas sūris prieš tai supjaustomas ir supakuojamas, kaip nurodyta 3.5 skirsnyje. Tokiu atveju „Edam Holland“ ženklas turi būti ant pakuotės.

Ant pakuotės šalia produkto pavadinimo „Edam Holland“ tame pačiame matymo lauke taip pat turi būti aiškus skiriamasis ženklas, kad vartotojai pardavimo vietose galėtų atpažinti „Edam Holland“. Šį ženklą sudaro privalomas ES SGN logotipas, kuris gali būti derinamas su nuosavu ženklu. Vartotojams turi būti aišku, kad sūris „Edam Holland“ skiriasi nuo kitų „Edam“ sūrių.

Kilmės įrodymas

Ant kiekvieno sūrio „Edam Holland“ prieš spaudžiant varškę dedamas iš kazeino pagamintas ženklas. Ant kiekvieno sūrio yra pavadinimas „Edam Holland“ ir raidinis skaitmeninis, skaitmeninis arba skaitmeninis grafinis skaitmenų (didėjimo tvarka) bei raidžių derinys (kiekvienam sūriui unikalus).

Oficiali Nyderlandų pieno sektoriaus priežiūros įstaiga COKZ tvarko šių unikalių numerių registrą, kuriame taip pat saugomi visų bandymų duomenys (įskaitant laiką ir vietą). Nuorodą vartotojai lengvai atpažįsta, patvirtinta institucija ją gali lengvai patikrinti pagal kazeino ženklą ir COKZ registrą.

4. Glaustas geografinės vietovės apibūdinimas

Geografinis regionas, dėl kurio teikiama paraiška: Olandija, t. y. europinė Nyderlandų Karalystės dalis.

5. Ryšys su geografine vietove

Ryšys su geografine vietove

Šio produkto pavadinime yra geografinis pavadinimas „Holland“ (Olandija). Kaip žinia, Olandija yra oficialesnio pavadinimo, t. y. Nyderlandų, sinonimas. Jungtinės Nyderlandų Respublikos laikais (XVII–XIX a.) Olandija buvo įtakingiausia iš septynių provincijų.

Istoriniai faktai

„Edam Holland“ yra Nyderlandų sūrių gamybos tradicijų, kurios formavosi viduramžiais ir pasiekė savo aukso amžių dar XVII a., atspindys.

Nyderlanduose gautas pienas yra toks tinkamas aukštos kokybės ir aromatingiems sūriams gaminti daugiausia dėl Nyderlandų geografinės padėties (didžioji dalis yra žemiau jūros lygio), klimato (jūrinis) ir čia augančios žolės sudėties (žolė daugiausia auga smėlėtoje ir molingoje dirvoje).

Pieno ūkiuose įdiegtos kokybės užtikrinimo sistemos, intensyvios kokybės kontrolės sistema (kiekviena pieno partija tikrinama ir vertinama pagal įvairius kokybės parametrus) padeda užtikrinti pieno kokybę. Be to, pienas iki perdirbimo visą laiką laikomas šaltai: fermose laikomas šaldytuve (ne aukštesnėje kaip 6 °C temperatūroje), į gamyklą vežamas šaldomose cisternose. Tai, kad pienas vežamas palyginti nedidelius atstumus, taip pat padeda išsaugoti pieno kokybę.

Nuo pat gaminimo pradžios ūkiuose, o dar labiau – kai buvo pradėtas gaminti vietinėse gamyklose, „Edam Holland“ yra nacionalinis visame pasaulyje žinomas produktas ir svarbus, stabilus veiksnys, padedantis didinti ūkiuose gaunamo pieno vertę. XX a. pradžioje „Edam“ sūrio gamybai pradėti taikyti nacionaliniai įstatymai ir Sprendime dėl žemės ūkio produktų kokybės, taikomame sūrio produktams (Landbouwkwaliteitsbeschikking kaasproducten), nustatytas pavadinimas „Edam Holland“.

Kaip Europos vartotojai vertina „Edam Holland“

Iš išsamaus šešiose Europos šalyse atlikto tyrimo paaiškėjo, kad Europos vartotojai laiko Nyderlandus svarbiausiu „Edam“ (ir „Gouda“) gamintoju.

„Edam Holland“ (ir „Gouda Holland“) yra Nyderlandų kultūros paveldo simboliai. Europos vartotojų nuomone, sūris „Edam Holland“ (ir „Gouda Holland“) yra prekių ženklas. „Edam Holland“ (ir „Gouda Holland“) yra olandiškos kokybės sinonimai. Šešiose valstybėse narėse, kuriose sūrio „Edam“ (ir „Gouda“) suvartojama daugiausia, atliktas rinkos tyrimas (kiekvienoje valstybėje narėje apklausta 1 250 respondentų, tyrimo patikimumas –97,5 %) parodė, kad:

„Edam“ ir Nyderlandai siejami labai glaudžiai;

„Edam Holland“ yra populiaresnis nei „Edam“, kuris gaminamas ne Nyderlanduose;

„Edam Holland“ įvertintas daug geriau pagal kriterijus „puiki kokybė“, „tradicinė gamyba“ ir „originalus produktas“.

Per daugelį amžių ir Nyderlandų vyriausybė, ir įmonės diegė įvairias priemones ir teisės aktus, siekdamos užtikrinti, kad būtų išsaugota labai aukšta „Edam Holland“ (ir „Gouda Holland“) kokybė. Be to, Nyderlandų pieno produktų pramonės subjektai investavo daug lėšų į tai, kad būtų užtikrinti griežti kokybės standartai ir atvertos, puoselėjamos ir saugomos rinkos. Nuo 1950 m. daugiau kaip 1,4 mlrd. Nyderlandų guldenų (635 mln. EUR) buvo investuota į reklamą, informavimo ir pardavimo skatinimo kampanijas Europoje (neskaičiuojant investicijų Nyderlanduose).

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

https://www.rvo.nl/sites/default/files/2018/08/Productdossier-Edam-Holland.pdf

(1) OL L 179, 2014 6 19, p. 17.